DILONGI YA 11
Sambu na Nki Beto Ke Salaka Balukutakanu ya Nene?
Sambu na nki bantu yai kele na kiese mingi? Sambu bo kele na lukutakanu na beto. Bonso bansadi ya Nzambi ya ntangu ya ntama, yina bo zabisaka na kuvukana mbala tatu na mvula mosi, beto ke vandaka na kiese ya kuvukana kumosi na bimvuka ya nene. (Kulonga 16:16) Konso mvula, beto ke vandaka ti balukutakanu tatu ya nene: balukutakanu zole ya nziunga ya kilumbu mosi mpi lukutakanu ya distrike ya bilumbu tatu. Inki mutindu beto ke bakaka mambote na balukutakanu yai?
Yo ke kumisaka ngolo bangwisana na beto ya Bukristu. Mutindu bantu ya Izraele vandaka kusepela na kukumisa Yehowa “na balukutakanu,” beto ke sepelaka mpi na kusambila yandi kumosi na balukutakanu ya sipesiali. (Nkunga 26:12, noti na nsi ya lutiti; 111:1) Balukutakanu yai ke pesaka beto dibaku ya kukutana mpi kuvukana ti Bambangi ya me katuka na mabundu ya nkaka to na bansi ya nkaka. Na midi, beto ke diaka kumosi na kisika yina lukutakanu ke salama; mpidina bangwisana na beto ke kumaka diaka ngolo na lukutakanu yai ya kimpeve. (Bisalu 2:42) Na balukutakanu yai, beto ke monaka beto mosi zola yina ke vukisaka kimvuka ya mvimba ya “bampangi” na nsi-ntoto.
Yo ke sadisaka beto na kuyela na kimpeve. Bantu ya Izraele mpi bakaka mambote na mutindu bo “bakisaka mbote-mbote mambu” ya Masonuku yina bo vandaka kutendudila bo. (Nehemia 8:8, 12) Beto mpi, beto ke bakaka na mbalu malongi ya Biblia yina bo ke pesaka beto na balukutakanu na beto. Konso manaka ke simbamaka na ntu-diambu mosi ya Masonuku. Na nsadisa ya badiskure ya mbote, badiskure ya bitini mingi, mpi bansonga ya ke vutukilaka mambu yina kusalamaka, beto ke longukaka mutindu ya kusala luzolo ya Nzambi na luzingu na beto. Beto ke bakaka kikesa ntangu beto ke waka baeksperiansi ya bampangi yina ke nungaka bampasi ya bo ke kutanaka ti yo na bantangu yai ya mpasi sambu bo kele Bakristu. Na balukutakanu ya distrike, badrame ya bo ke lwataka bilele ya ntama ke kumisaka masolo ya Biblia kieleka na mabanza na beto mpi ke pesaka beto malongi mingi ya me fwana. Na konso lukutakanu, bantu yina ke zolaka kumonisa kudipesa na bo na Nzambi ke bakaka mbotika.
Sambu na nki balukutakanu ya nene ke vandaka mabaku ya kiese?
Inki mutindu kuvukana na lukutakanu mosi lenda natila nge mambote?
Longuka Mambu Mingi
LUKUTAKANU YA DISTRIKE
Video: Balukutakanu ya Distrike ya Bambangi ya Yehowa ya Ke Salamaka Konso Mvula
Tala kikuma yina bantu mingi na ntoto ya mvimba ke kwendaka na lukutakanu yai.
kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn